CELEX: 32018D0500
Language: lt
Date: 2018-03-22 00:00:00
Title: 2018 m. kovo 22 d. Komisijos įgyvendinimo sprendimas (ES) 2018/500 dėl pasiūlymo sukurti Alpių–Vakarų Balkanų krovinių vežimo geležinkeliais koridorių atitikties Europos Parlamento ir Tarybos reglamento (ES) Nr. 913/2010 5 straipsniui (pranešta dokumentu Nr. C(2018) 1625)

26.3.2018   
            
            
               LT
            
            
               Europos Sąjungos oficialusis leidinys
            
            
               L 82/13
            
         KOMISIJOS ĮGYVENDINIMO SPRENDIMAS (ES) 2018/500
   2018 m. kovo 22 d.
   dėl pasiūlymo sukurti Alpių–Vakarų Balkanų krovinių vežimo geležinkeliais koridorių atitikties Europos Parlamento ir Tarybos reglamento (ES) Nr. 913/2010 5 straipsniui
   
      
         (pranešta dokumentu Nr. C(2018) 1625)
      
   
   (Tekstas autentiškas tik anglų, bulgarų, kroatų, slovėnų ir vokiečių kalbomis)
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2017 m. liepos 11 d. Tarybos sprendimą (ES) 2017/1937 dėl Transporto bendrijos steigimo sutarties pasirašymo Europos Sąjungos vardu ir laikino taikymo (1), ypač į šios sutarties 3 straipsnį,
   atsižvelgdama į 2010 m. rugsėjo 22 d. Europos Parlamento ir Tarybos reglamentą (ES) Nr. 913/2010 dėl konkurencingo krovinių vežimo Europos geležinkeliais tinklo (2), ypač į jo 5 straipsnio 6 dalį,
   kadangi:
   
               (1)
            
            
               remdamosi Reglamento (ES) Nr. 913/2010 5 straipsnio 5 dalimi, už geležinkelių transportą atsakingos Austrijos, Bulgarijos, Kroatijos, Serbijos ir Slovėnijos ministerijos drauge nusiuntė Komisijai ketinimų protokolą, kurį ji gavo 2017 m. lapkričio 16 d. Ketinimų protokole yra pasiūlymas tų keturių valstybių narių teritorijose ir Serbijos teritorijoje sukurti naują Alpių–Vakarų Balkanų krovinių vežimo geležinkeliais koridorių;
            
         
               (2)
            
            
               protokole pateiktą pasiūlymą pagal Reglamento (ES) Nr. 913/2010 5 straipsnio 6 dalį išnagrinėjusi Komisija mano, kad pasiūlymas to reglamento 5 straipsnį atitinka dėl toliau pateikiamų argumentų;
            
         
               (3)
            
            
               Sąjungos ir Pietryčių Europos šalių pasirašytos Transporto bendrijos steigimo sutarties I.2 priedas, kuriame, be kitų taikytinų Sąjungos teisės aktų, nurodytas Reglamentas (ES) Nr. 913/2010, yra teisinis pagrindas Serbijai dalyvauti krovinių vežimo geležinkeliais koridorių projektuose. 2017 m. lapkričio 24 d. Serbija ratifikavo Transporto bendrijos steigimo sutartį, o ją preliminariai taiko nuo 2017 m. lapkričio 27 d. Pagal Transporto bendrijos steigimo sutartį Serbija įsipareigojo aktualių Sąjungos teisės aktų nuostatas perkelti į savo nacionalinę teisę ir tai turėjo būtinai padaryti iki pasiūlyto krovinių vežimo geležinkeliais koridoriaus kūrimo pradžios;
            
         
               (4)
            
            
               Komisija mano, kad pasiūlyme atsižvelgiama į Reglamento (ES) Nr. 913/2010 4 straipsnyje nustatytus kriterijus:
               
                            
                        
                        
                           a punktas – pasiūlytas maršrutas jungia keturias valstybes nares ir Serbiją;
                        
                     
                            
                        
                        
                           b punktas – beveik visam pasiūlytam pagrindiniam koridoriaus maršrutui
                           
                                        
                                    
                                    
                                       Salzburg – Villach – Ljubljana –/
                                    
                                 
                                        
                                    
                                    
                                       Wels/Linz – Graz – Maribor –
                                    
                                 
                                        
                                    
                                    
                                       
                                          Zagreb – Vinkovci/Vukovar – Tovarnik – Beograd – Sofia – Svilengrad (Bulgarijos ir Turkijos siena)
                                    
                                 sukurti būtų naudojamos geležinkelio linijos, kurios susijusiose valstybėse narėse priskiriamos prie TEN-T pagrindinio tinklo, o Serbijoje – prie orientacinio pagrindinio tinklo (3). Kiti numatyto sukurti pagrindinio maršruto ruožai priskiriami prie visuotinio tinklo. Be to, centrine koridoriaus „RailNetEurope“ dalimi C11 eina pagrindinis pasiūlyto krovinių vežimo geležinkeliais koridoriaus maršrutas nuo Zalcburgo iki Bulgarijos ir Turkijos sienos;
                        
                     
                            
                        
                        
                           e punktas – pasiūlytas koridorius papildys esamus krovinių vežimo geležinkeliais koridorius Pietryčių Europoje, ypač svarbu, kad bus užtikrintas susisiekimas su regionais, kuriuose iki šiol neveikė krovinių vežimo geležinkeliais koridorių tinklas. Be to, šis koridorius bus alternatyva dviem esamiems krovinių vežimo geležinkeliais koridoriams, t. y. Rytų/rytinės Viduržemio jūros regiono dalies ir Reino–Dunojaus koridoriams, o koridoriais einančiais maršrutais bus galima naudotis kaip papildomomis apylankomis valdant neplanuotas situacijas, todėl padidės krovinių vežimo geležinkeliais patikimumas, ypač jei kiltų didelių trukdžių;
                        
                     
                            
                        
                        
                           f punktas – pasiūlytas maršrutas – viena iš svarbiausių krovinių vežimo geležinkeliais ašių Vakarų Balkanuose. Anksčiau šio koridoriaus daugiausia naudojamais ruožais krovinių buvo vežama kur kas daugiau už dabar planuojamą krovinių kiekį. Todėl yra didelių galimybių plėtoti krovininį geležinkelių transportą, t. y. daugiau krovinių vežti geležinkeliais, o ne automobilių keliais, arba didinti bendrą krovinių kiekį dviejose rinkose, kuriose veiktų Alpių–Vakarų Balkanų krovinių vežimo geležinkeliais koridorius: viena vertus, didinti krovininį transportą regionuose, kuriuose veiktų koridorius, ir tuo koridoriumi su kitomis Europos dalimis sujungtuose regionuose, kita vertus, didinti visu koridoriumi tranzitu pervežamų krovinių kiekį. Koridoriaus pajėgumo ypač reikia įvairiarūšio krovinių vežimo tarp Sąjungos ir Turkijos geležinkelio paslaugoms;
                        
                     
                            
                        
                        
                           g punktas – koridorius padės geriau sujungti valstybes nares ir trečiąsias Europos šalis, nes įgyvendinant projektą dalyvaus Serbija, taip pat Bulgarijos ir Turkijos pasienyje bus pagerinta jungtis su Turkija, todėl atsiras tiesioginis kelias tarp Vakarų/Vidurio Europos ir Turkijos;
                        
                     
                            
                        
                        
                           h punktas – Alpių–Vakarų Balkanų krovinių vežimo geležinkeliais koridoriaus kūrimo klausimais su galimais pareiškėjais tartasi 2017 m. vasarą. Ketinimų protokolo III priede nurodyta, kad projektui pritarė 20 įmonių. Iš jų 13 – geležinkelio įmonės, trys – įvairiarūšio transporto operatoriai, trys – ekspeditoriai ir vienas – transporto priemonių savininkas;
                        
                     
                            
                        
                        
                           i punktas – pasiūlytu koridoriumi būtų užtikrintas tiesioginis susisiekimas su pagrindiniais susijusių valstybių narių terminalais. Įvairiarūšio krovinių vežimo sąsajos numatytos įvairiose vietose palei Dunojų ir Savą. Be to, jungtimis su kitais krovinių vežimo geležinkeliais koridoriais užtikrinamas susisiekimas su jūrų uostais, visų pirma Koperio ir Rijekos uostais;
                        
                     
         
               (5)
            
            
               ketinimų protokolo II priede nurodyta, kad naujajam krovinių vežimo geležinkeliais koridoriui bendru raštu pritarė susiję infrastruktūros valdytojai;
            
         
               (6)
            
            
               šiame sprendime nustatytos priemones atitinka pagal Reglamento (ES) Nr. 913/2010 21 straipsnį įsteigto komiteto nuomonę,
            
         PRIĖMĖ ŠĮ SPRENDIMĄ:
   1 straipsnis
   Bendras Austrijos, Bulgarijos, Kroatijos, Serbijos ir Slovėnijos ministerijų, atsakingų už geležinkelio transportą, Komisijai atsiųstas ketinimų protokolas, kurį Komisija gavo 2017 m. lapkričio 16 d., dėl Alpių–Vakarų Balkanų krovinių vežimo geležinkeliais koridoriaus, kuris eitų pasiūlytu maršrutu
   
                
            
            
               Salzburg – Villach – Ljubljana –/
            
         
                
            
            
               Wels/Linz – Graz – Maribor –
            
         
                
            
            
               
                  Zagreb – Vinkovci/Vukovar – Tovarnik – Beograd – Sofia – Svilengrad (Bulgarijos ir Turkijos siena)
            
         ir būtų pagrindinis Alpių–Vakarų Balkanų krovinių vežimo geležinkeliais koridoriaus maršrutas, sukūrimo atitinka Reglamento (ES) Nr. 913/2010 5 straipsnį.
   2 straipsnis
   Šis sprendimas skirtas Bulgarijos Respublikai, Kroatijos Respublikai, Austrijos Respublikai, Slovėnijos Respublikai ir Serbijos Respublikai.
   
      Priimta Briuselyje 2018 m. kovo 22 d.
      
         
            Komisijos vardu
         
         Violeta BULC
         
            Komisijos narė
         
      
   
   
      (1)  OL L 278, 2017 10 27, p. 1.
   
      (2)  OL L 276, 2010 10 20, p. 22.
   
      (3)  2016 m. vasario 4 d. Komisijos deleguotasis reglamentas (ES) 2016/758, kuriuo dėl III priedo pritaikymo iš dalies keičiamas Europos Parlamento ir Tarybos reglamentas (ES) Nr. 1315/2013 (OL L 126, 2016 5 14, p. 3)